b'\n_START_ARTICLE_\nRoberto Frinolli\n_START_SECTION_\nKariera\n_START_PARAGRAPH_\nLeta 1963 je Frinolli prvi\xc4\x8d osvojil italijansko dr\xc5\xbeavno prvenstvo, v teku na 400 m z ovirami. Ta uspeh je nato v letih 1963-1966 in 1968-1969 nadgradil z dodatnimi dr\xc5\xbeavnimi naslovi, skupaj jih je v karieri osvojil \xc5\xa1est. Leta 1963 se je tudi udele\xc5\xbeil Poletne univerzijade in Italiji priboril zlato, ki ga je nato \xc4\x8dez dve leti ubranil. Dobre predstave so ga ponesle na Poletne olimpijske igre 1964 v japonski Tokio, kjer se je v teku na 400 m z ovirami prebil v veliki finale, a tam naposled s \xc4\x8dasom 50.7 zasedel 6. mesto. Na igrah je sodeloval \xc5\xa1e kot \xc4\x8dlan italijanske \xc5\xa1tafete 4x400 m, s katero pa je izpadel \xc5\xbee v kvalifikacijah._NEWLINE_Dve leti kasneje je na Evropskem prvenstvu s \xc4\x8dasom 49.8 pritekel do zlata, drugouvr\xc5\xa1\xc4\x8denega Nemca Gerda Lo\xc3\x9fd\xc3\xb6rferja je prehitel za okoli pol sekunde. Znova je tekmoval tudi s \xc5\xa1tafeto, s katero je postavil dr\xc5\xbeavni rekord (3:06.5), kar je zadostovalo za kon\xc4\x8dno 6. mesto._NEWLINE_Leta 1968 je Italijo zastopal na Poletnih olimpijskih igrah 1968, na katerih si je priboril drugi zaporedni finale v teku na 400 m z ovirami. \xc4\x8ce je v polfinalu odtekel \xc4\x8das 49.14 (in s tem izbolj\xc5\xa1al italijanski rekord Salvatoreja Moraleja), pa te predstave ni zmogel ponoviti v finalu. Tekel je za skoraj sekundo slab\xc5\xa1e (50.13) in zasedel 8. mesto. Njegov dr\xc5\xbeavni rekord 49.14 je \xc5\xa1ele leta 1991 presegel Fabrizio Mori, s \xc4\x8dasom 48.92. Frinolli se je nato udele\xc5\xbeil \xc5\xa1e Poletnih olimpijskih iger 1972 v nem\xc5\xa1kem M\xc3\xbcnchnu, a je tedaj izpadel \xc5\xbee v kvalifikacijah._NEWLINE_Frinolli je med letoma 1961 in 1972 italijanski dres skupaj nosil 36-krat. Po koncu kariere je ostal tesno povezan z atletiko. Leta 2001 je pri Italijanski atletski zvezi zasedel funkcijo komisar za tehni\xc4\x8dne discipline. Poro\xc4\x8dil se je s plavalko Danielo Beneck, s katero imata dva sinova, ki sta se tudi ukvarjala z atletiko - Giorgio s tekom \xc4\x8dez ovire in Bruno s skokom v daljavo. Oba sta tudi zastopala Italijo na mednarodnih tekmovanjih.'